Je Amey de Monbeliart, sires de Monfacon, fais savoir à touz ces qui verront ces lettres que je tien et doy tenir de mon signour et oncle Jeham, conte de Bourgoigne et signour de Salins, en acressement de fié et en chasement, le chastel nuef de Willafens, ensamble les appendises, et quanque li sires de Durnay tenoit awec ledit Willafens en la parroche de Guens et de Mongosoie, en quelque meniere que il hi tient riens doudit conte, liquex fiez estoit partiz dou fié dou grant Willafens, lequel je tien et doy tenir doudit conte, mon signour. Et est assavoir que tout cedit fié je tien et doy tenir doudit conte, par ensi come li sires de Durnay l’en tenoit; et li sires de Durnay doit ce fiez dessus nommez tenir de moy par ensi con il le tenoit doudit conte. En tesmoignaige de laquel chose, j’ay mis mon seel en ces presentes lettres. Ce fut fait en l’an de l’incarnation Nostre Signour qui corroit par mil et doux cenz cinquante et VIII, ou mois de fevrier.